Poppie-moord: Verhoor hervatPoppie van der Merwe. Meer as ŉ jaar ná die dood van die driejarige Poppie van der Merwe is haar ma en stiefpa, Louisa (46) en Kobus Koekemoer (44), Dinsdag terug in die Pretoria-hooggeregshof waar hulle teregstaan weens haar moord. Louisa en Kobus staan tereg op ŉ aanklag van moord, twee aanklagte van aanranding met die doel om ernstig te beseer en ŉ aanklag van kindermishandeling. Van dié aanklagte hou ook verband met die beweerde aanranding van ŉ sesjarige seuntjie en 16-jarige meisie tussen September 2015 en Oktober 2016. Die verhoor het op 30 Oktober begin en moes op 9 November tot vandag uitgestel word aangesien een van die getuies nie dadelik beskikbaar was nie. Dié getuie is ŉ maatskaplike werker verbonde aan ŉ maatskaplike organisasie buite Orania in die Noord-Kaap. Die saak word deur regter Bert Bam aangehoor. Adv. Salomé Scheepers is die staatsaanklaer met adv. Lana Augustyn wat Kobus verteenwoordig en adv. Adrian Nell wat Louisa verteenwoordig. Albei beskuldigdes het aan die begin van die verhoor skuld op al die aanklagte teen hulle ontken. Die hof het vroeër gehoor Louisa het in 2014 van Westonaria aan die Wes-Rand na Orania gevlug nadat haar vorige lewensmaat haar en die tienermeisie glo aangerand het. Kobus het later in Orania ingetrek en vir Louisa ontmoet. Hulle het in September 2015 saam ingetrek en is op 14 November 2015 getroud. Louisa het getuig sy het ná hul troue vir Kobus bang geraak. “Daar was dae dat hy baie liefdevol was en omgegee het. Op ander dae was hy moeilik, kort van humeur en het hy ons verkleineer. Ek is baie bang vir hom, want mens weet nooit waar jy met hom staan nie. Hy het gedreig as ek enige hulp gaan soek, sal hy die een by wie ek hulp vra, en my familie, doodmaak. Hy het gesê hy het sy broer se kakebeen afgeslaan en was al in ander gevegte betrokke en dat dit vir hom maklik sal wees om van ŉ lyk ontslae te raak, want hy ken baie mense,” het sy getuig. Louisa het gesê die manier waarop Kobus dissipline toegepas het, het al hoe erger geword totdat die Orania Maatskaplike Raad (OMR) begin ingryp het. Sy het egter nooit amptelik die aanranding by die OMR aangemeld nie omdat sy bang was vir Kobus en hy haar glo gedreig het om met niemand te praat nie. Kobus Koekemoer in die hof (7 November 2017). Foto: Phillip Bruwer Kobus het getuig hy het die kinders soms “ernstig pak slae” gegee “om hulle dissipline te leer”. Hy het tydens kruisondervraging deur Scheepers gesê: “Ek sou die kinders met ŉ paplepel slaan totdat hulle huil en dan verder gaan.” “Verduidelik wat jy bedoel met verder gaan?” het Scheepers gevra. “Ek sou houe uitdeel tot die kind huil en dan verder gaan tot hulle stilbly. Hulle kry pak totdat hulle stilbly en hul fout erken,” het hy geantwoord. ŉ Paplepel is tydens die verhoor as bewysstuk ingedien. Kobus het erken hy het dié lepel gebruik om Poppie en die sesjarige seuntjie mee te dissiplineer. Die lepel is ŉ bietjie langer as die voorarm van ŉ volwasse man en die punt van die lepel is so groot soos ŉ man se hand. ŉ Buurman van die Koekemoers in Orania het getuig daar was gereeld ŉ bakleiery by die Koekemoers se huis. Hy het gedink die kinders is onnodig gedissiplineer. Die egpaar het aan die einde van September 2016 “oornag” uit Orania verdwyn en na ŉ kleinhoewe in Mamogaleskraal naby Brits in Noordwes verhuis. Louisa Koekemoer in die hof. Foto: Phillip Bruwer Maroela Media het laat in Oktober die nuus gebreek van Poppie se tragiese dood, wat skokgolwe deur die land gestuur het. Poppie is op 25 Oktober 2016 na ŉ hospitaal in Brits gehaas waar sy met aankoms dood verklaar is. Kobus is kort daarna vir haar moord in hegtenis geneem. Louisa is op 15 Desember in hegtenis geneem. Albei is sedertdien in aanhouding nadat hulle borgtog geweier is. Prof. Gert Saayman, ŉ vooraanstaande patoloog wat ook in die opspraakwekkende Oscar Pistorius-verhoor getuig het, het getuig hy het nie Poppie se aanvanklike nadoodse ondersoek behartig nie, maar sy mening saamgestel uit die verslae van die dokter by die Brits- provinsiale hospitaal wat haar dood verklaar het, die patoloog wat haar nadoodse ondersoek gedoen het en verskeie foto’s van haar liggaampie. Saayman het tot die slotsom gekom dat die veelvuldige beserings wat Poppie opgedoen het nie die tipiese beserings is wat kinders van haar ouderdom per ongeluk kan opdoen nie, maar eerder aanduidend is van fisieke geweld wat met opset gepleeg is. Hy het gesê die beserings is veroorsaak deur verskeie stomp voorwerpe soos ŉ hand, ŉ vuis of ŉ skoen, en dat die kind verskeie merke toon waar sy gewelddadig geskud is. Hy het gesê dit blyk dat die merke verskil in ouderdom en dat die beserings by meer as een geleentheid opgedoen is. Volgens Saayman was die oorsaak van Poppie se dood ŉ harde hou teen haar kop wat erge bloeding en drukking op die brein veroorsaak het. “Iemand wat dié soort besering opdoen, sal binne 12 uur nadat die besering opgedoen is dood wees,” het hy getuig. Nell het dit vroeër in die hof gestel dat daar nêrens in die Noord-Kaap ŉ klagte oor die beweerde mishandeling by die polisie ingedien is nie. Hy het gesê die streek se maatskaplike werker sal getuig dat sy nie van die beweerde mishandeling ingelig is nie en eers daarvan in die media gelees het. Lees alle vorige berigte oor Poppie van der Merwe op Maroela Media.